b'\n_START_ARTICLE_\nSniegin\xc4\x97 \xc5\xbe\xc4\x85sis\n_START_SECTION_\nI\xc5\xa1vaizda\n_START_PARAGRAPH_\nMa\xc5\xbeesn\xc4\x97 u\xc5\xbe namin\xc4\x97 \xc5\xbe\xc4\x85s\xc4\xaf. Patinas ir patel\xc4\x97 balti. Did\xc5\xbeiosios plasnojamosios plunksnos juodos, dalis sparno dengiam\xc5\xb3j\xc5\xb3 plunksn\xc5\xb3 pilkos. Galva paprastai b\xc5\xabna oran\xc5\xbeinio atspalvio. Snapas ir kojos tamsiai raudoni. Pasitaiko ir tamsi\xc5\xb3 pauk\xc5\xa1\xc4\x8di\xc5\xb3. J\xc5\xb3 galva ir kaklo priekis balti, o likusi k\xc5\xabno dalis rusvai pilka. Jaunikli\xc5\xb3 nugarin\xc4\x97 pus\xc4\x97 rusvai pilka, apatin\xc4\x97 k\xc5\xabno dalis pilk\xc5\xa1vai ruda. Snapas ir kojos tamsiai pilki.\n_START_SECTION_\nPaplitimas\n_START_PARAGRAPH_\nGyvena \xc5\xa0iaur\xc4\x97s Amerikoje, Vrangelio, Grenlandijos, Islandijos salose. \xc5\xbdiemoja pie\xc4\x8diau esan\xc4\x8diose vandenyn\xc5\xb3 pakrant\xc4\x97se. Retkar\xc4\x8diais aptinkamos Brit\xc5\xb3 salose, \xc4\x8cekijoje, Slovakijoje, Lenkijoje, Ukrainoje, Latvijoje. _NEWLINE_Lietuvoje pastebima labai retai, vien\xc4\x85syk matyta su \xc5\xbeelmenin\xc4\x97mis \xc5\xbe\xc4\x85simis Kretuono e\xc5\xbeero saloje.\n_START_SECTION_\nBiologija\n_START_PARAGRAPH_\nMigruodamos skrenda b\xc5\xabriais po de\xc5\xa1imtis t\xc5\xabkstan\xc4\x8di\xc5\xb3 pauk\xc5\xa1\xc4\x8di\xc5\xb3. Veisimosi periodu gyvena arktin\xc4\x97se tundrose, kartais apsigyvena uol\xc4\x97tose vietose. Peri \xc5\xbeemumose, toli nuo vandens. \xc5\xbdiemaviet\xc4\x97se sutinkamos dr\xc4\x97gnose lygumose, laukuose, j\xc5\xabr\xc5\xb3 pakrant\xc4\x97se._NEWLINE_Aktyvi dien\xc4\x85. Patel\xc4\x97 labai atkakliai peri \xe2\x80\x93 net ir nepalankiomis s\xc4\x85lygomis kelias paras nepalieka lizdo. Patinas aktyviai gina patel\xc4\x99 ir savo teritorij\xc4\x85 nuo pl\xc4\x97\xc5\xa1r\xc5\xabn\xc5\xb3 (pavyzd\xc5\xbeiui, poliarin\xc4\x97s lap\xc4\x97s) bei kit\xc5\xb3 balt\xc5\xb3j\xc5\xb3 \xc5\xbe\xc4\x85s\xc5\xb3, kurios, jeigu neturi savo lizdo, taikosi pad\xc4\x97ti kiau\xc5\xa1in\xc4\xaf \xc4\xaf svetim\xc4\x85 lizd\xc4\x85. Per\xc4\x97jimo laikotarpiu baltosios \xc5\xbe\xc4\x85sys nebaik\xc5\xa1\xc4\x8dios. _NEWLINE_\xc4\xae per\xc4\x97jimo vietas atskrenda jau sudariusios monogamines poras. Peri nedidel\xc4\x97mis (15\xe2\x80\x9320 por\xc5\xb3) arba labai didel\xc4\x97mis (vir\xc5\xa1 1000 por\xc5\xb3) kolonijomis. D\xc4\x97tyje paprastai b\xc5\xabna 3\xe2\x80\x936 kiau\xc5\xa1iniai, perimi apie 28 dienas._NEWLINE_Minta tundros augal\xc5\xb3 lapais, vaisiais, uogomis, smulkiais bestuburiais. Migruodamos maitinasi ir jav\xc5\xb3 laukuose.'